text: 陳觀陽，字賓之，南直隸鎮江府丹徒縣京口人。生平.天啟元年守安定門，救大災，條上五大要。轉為吏部主事，時李長庚為吏部尚書，觀陽告以汲引正人，預儲邊材，不能用。長庚去，閔洪學繼之，南司農鄭三俊考滿至，觀陽以三俊負清望，宜增秩蔭子，洪學不悅。會兵部員外郎華允誠疏糾洪學，洪學以觀陽同鄉同年，疑與聞其事，益銜之。觀陽引疾歸裡，未幾以在考功詿誤逮繫詔獄。閲歲餘，事白罷歸。時烏程溫體仁當國，洪學力修前怨也。甲申交章薦，起擬補原官，不就。安居十餘年，六十九歲病逝。觀陽為人平易謙謹，居官以古道自持，在部日，有某給事門揖不如例，輒還，改正曰：毋使此禮自我與公壞也。其小節不苟如此。家族.祖陳文，寧波府同知。父陳肖，邑諸生，授徒揚州宗氏。肖教弟子嚴，為門下宗孫達毒死。時子觀陽甫十六歲，誓報父仇，宗氏百計展脫，江都知縣姚祚端持之甚堅，巡按御史某謂姚曰：宗於法當死，但宗止此一孫。對曰：陳生止此一父。御史默然。經三檢，歷十九年得瀝奏，冤始伸。
metadata: erhwenkuo/wikipedia-zhtw
metadata: 陳觀陽
metadata: https://zh.wikipedia.org/wiki?curid=7522276